Source: https://beta.e-justice.europa.eu/18/SL/national_ordinary_courts?SCOTLAND&init=true&member=1
Timestamp: 2019-12-09 08:34:46+00:00

Document:
Ta stran vsebuje pregled rednih sodišč na Škotskem.
Splošna sodišča – uvod
Glavno civilno sodišče (Court of Session), Vrhovno kazensko sodišče (High Court of Justiciary), grofijska sodišča (sheriff courts) in mirovna sodišča (justice of the peace courts) upravlja Škotska sodna služba (Scottish Court Service), ki je neodvisni subjekt s pravno osebnostjo in ji predseduje Lord President, najvišji sodnik na Škotskem.
Škotska vrhovna sodišča (Supreme Courts)
Na Škotskem sta vrhovni sodišči Glavno civilno sodišče (Court of Session) in Vrhovno kazensko sodišče (High Court of Justiciary).
Glavno civilno sodišče (Court of Session)
Glavno civilno sodišče je vrhovno civilno sodišče na Škotskem, sedež pa ima v parlamentarni zgradbi v Edinburgu. Ima funkcijo pritožbenega sodišča in civilnega sodišča, ki obravnava spore v zvezi z izterjavo dolgov in odškodninami ter spore v družinskopravnih in gospodarskopravnih zadevah.
Vrhovno kazensko sodišče (High Court of Justiciary)
Vrhovno kazensko sodišče obravnava pritožbe v kazenskih postopkih in huda kazniva dejanja. V postopku odloča bodisi sodnik posameznik bodisi porota.
Pri obravnavi pritožb sodišče zaseda v Edinburgu. Za obravnavo ostalih zadev ima sodišče stalne sedeže v Edinburgu, Glasgowu in Aberdeenu, vendar sojenja lahko potekajo tudi v drugih mestih na Škotskem.
Grofijska sodišča (Sheriff Courts)
Škotska je razdeljena na šest grofijskih sodnih okrožij (sheriffdoms). Vsako okrožje ima višjega grofijskega sodnika (Sheriff Principal), ki obravnava pritožbe v civilnih zadevah in je pristojen za učinkovito vodenje zadev pred grofijskimi sodišči.
V teh grofijskih sodnih okrožjih je skupno 49 grofijskih sodišč, ki se razlikujejo po velikosti in sestavi, vendar vsa služijo istemu namenu.
Večino zadev obravnava grofijski sodnik (sheriff). Dejavnost grofijskih sodišč lahko razdelimo na tri glavna področja: civilne, kazenske in zapuščinske zadeve. Grofijska sodišča upravljajo lokalni grofijski sodni uradniki (local sheriff clerks) in njihovo osebje.
V večini civilnih zadev gre za spore med fizičnimi ali pravnimi osebami. Grofijska sodišča obravnavajo tri različne vrste zadev:
po rednem postopku večinoma obravnavajo zadeve v zvezi z razvezo in otroki, premoženjskopravne spore in zahtevke za plačilo dolga/odškodnine v vrednosti več kot 5 000 GBP,
po skrajšanem (poenostavljenem) postopku večinoma obravnavajo spore v zvezi z zamudo pri plačilu najemnine in z dostavo blaga ter zahtevke za plačilo dolga v vrednosti med 3 000 in 5 000 GBP,
po (poenostavljenem) postopku v sporih majhne vrednosti, v katerem zastopanje po odvetniku ni potrebno, rešujejo manjše spore (večinoma v zvezi z dolgovi v vrednosti manj kot 3 000 GBP).
Poleg tega grofijska sodišča obravnavajo številne druge civilne vloge in postopke, med drugim za:
posvojitev otrok,
likvidacijo podjetij,
preiskavo nesreč s smrtnim izidom,
stečaje.
Grofijsko sodišče lahko obravnava zadeve po rednem ali skrajšanem postopku. Lokalni tožilec (Procurator Fiscal) odloči o tem, kateri postopek se uporabi v določeni zadevi.
Redni postopek se uporablja za obravnavo hujših kaznivih dejanj, v katerih se lahko izreče kazen več kot dvanajstih mesecev zapora ali globa, ki presega 10 000 GBP. Zadeve obravnava grofijski sodnik s poroto.
Skrajšani postopek se uporablja za obravnavo manj hudih kaznivih dejanj, o katerih odloča grofijski sodnik brez porote. Čeprav so pooblastila grofijskih sodnikov za izrek kazni omejena na dvanajst mesecev zaporne kazni, obstajajo primeri, v katerih se lahko izreče višja kazen.
Zapuščinske zadeve se nanašajo zlasti na razpolaganje z zapuščino pokojne osebe. Pooblastilo, ki ga da sodišče izvršilcu oporoke, da zbere in razdeli zapuščino, se imenuje potrditev (confirmation). Pooblastilo se da šele po predložitvi popisa zapuščine pokojne osebe sodišču.
Če bruto vrednost zapuščine ne presega 36 000 GBP, se uvrsti med manjše zapuščine (small estate). Osebi, ki zahteva izvršitev oporoke, pri izpolnjevanju ustreznega obrazca pomaga osebje lokalnega grofijskega sodnega uradnika. Če vrednost zapuščine presega 36 000 GBP, se osebam, ki zahtevajo izvršitev oporoke, svetuje, da se posvetujejo z odvetnikom.
Mirovna sodišča (Justice of the Peace Courts)
Mirovno sodišče je porotno sodišče, kjer laiki, ki niso pravno usposobljeni, odločajo skupaj s pravno usposobljenim sodnim uradnikom. Navedeni uradnik svetuje članom senata glede uporabe materialnega in procesnega prava. To sodišče v glavnem po skrajšanem postopku obravnava manj huda kazniva dejanja. Najstrožja kazen, ki jo lahko izreče mirovno sodišče, je 60 dni zaporne kazni ali denarna kazen do 2 500 GBP. Le v Glasgowu nekaterim takim sodiščem predseduje pravno usposobljen poklicni sodni uradnik. Najstrožja kazen, ki jo lahko izreče navedeni poklicni sodni uradnik, je dvanajst mesecev zaporne kazni ali denarna kazen do 10 000 GBP.
Grofijski sodni uradnik je pristojen za upravno delo na grofijskem sodišču in mirovnem sodišču, vključno z:
izterjavo glob in izvršbo sklepov o nadomestilu,
izdajo kopij sodnih sklepov, npr. v zvezi s pogojnim odpustom in družbenokoristnim delom,
imenovanjem in vodenjem porotnikov.
Podrobnejše informacijo o sodiščih na Škotskem najdete na spletišču Škotske sodne službe (Scottish Court Service).
Škotska sodna služba
Zadnja posodobitev: 10/11/2014

References: sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče